P. Farkas, poslanec: (2002-06-26):
Po rozprave, pán predsedajúci, budem odporúčať schváliť vládny návrh s týmito pozmeňujúcimi návrhmi, ktoré sú uvedené v spoločnej správe. Ďakujem pekne. I. Presperín, podpredseda NR SR: Ďakujem, pán poslanec. Otváram rozpravu o tomto bode programu. Písomne nebol nikto prihlásený. Pýtam sa, či sa chce niekto prihlásiť ústne. Konštatujem, že nie. Vyhlasujem rozpravu o tomto bode za skončenú. Zároveň prerušujem rokovanie o tomto bode programu. Nasleduje druhé a tretie čítanie o návrhu na vyslovenie súhlasu Národnej rady Slovenskej republiky s Protokolom o zmene Medzinárodného dohovoru o zjednodušení a zladení colných režimov dohodnutého v Bruseli dňa 26. júna 1999. Návrh vlády ste dostali ako tlač 1570, spoločnú správu výborov schválenú gestorským výborom máte ako tlač 1570a, súčasťou ktorej je aj návrh uznesenia Národnej rady. Návrh vlády odôvodní minister financií Slovenskej republiky František Hajnovič. Prosím, pána ministra, aby sa ujal slova. F. Hajnovič, minister financií SR: Ďakujem. Vážený pán predsedajúci, vážená Národná rada. Dovoľte mi uviesť návrh na vyslovenie súhlasu Národnej rady Slovenskej republiky s Protokolom o zmene Medzinárodného dohovoru o zjednodušení a zladení colných režimov. Protokol bol dohodnutý v Bruseli dňa 26. júna 1999. Je to osobitný medzinárodný inštrument, ktorého cieľom je dosiahnuť rýchlu a efektívnu zmenu Medzinárodného dohovoru o zjednodušení a zladení colných režimov, ktorý je základným medzinárodným nástrojom pre oblasť colných režimov a colných formalít. Jeho ustanovenia tvoria základný rámec colných predpisov v mnohých štátoch sveta. Celkovo má dohovor 61 zmluvných strán. Hlavným cieľom, ktorý sa má prijatím protokolu o zmenu Kjótskeho dohovoru dosiahnuť, je odstrániť rozdiely medzi colnými režimami a postupmi zmluvných strán, ktoré môžu byť prekážkou medzinárodného obchodu a iných foriem medzinárodných výmen. Ďalej vyhovieť požiadavkám medzinárodného obchodu a colných správ na uľahčenie, zjednodušenie a zladenie colných režimov a postupov, zabezpečiť primeranú úroveň colnej kontroly, umožniť colným správam reagovať na zásadné zmeny v obchodných, administratívnych metódach a postupoch, podporiť využívanie informačných technológií a moderné spracovanie dát, ako aj využívať metódy, analýzy, riziká. Protokol o zmene dohovoru kladie za úlohu zabezpečiť, aby základné princípy na zjednodušenie a zladenie boli záväzné pre zmluvné strany zmeneného dohovoru, ustanoviť pre colné správy účinné postupy podporované vhodnými a účinnými metódami kontroly a umožniť dosiahnutie vysokého stupňa zjednodušenia a zladenia colných režimov a postupov, a tým významne prispieť k uľahčeniu medzinárodného obchodu. Keďže protokol o zmene Medzinárodného dohovoru o zjednodušení a zladení colných režimov je medzinárodnou zmluvou, na ktorej vykonanie je potrebný zákon, v súlade s čl. 86 písm. d) Ústavy Slovenskej republiky musí s protokolom pred jeho ratifikáciou vysloviť súhlas Národná rada Slovenskej republiky. Vážená Národná rada Slovenskej republiky, na základe uvedených skutočností odporúčam, aby Národná rada Slovenskej republiky s týmto protokolom vyslovila súhlas. Ďakujem za pozornosť. I. Presperín, podpredseda NR SR: Ďakujem, pán minister. Prosím pána poslanca Pála Farkasa, aby sa ujal slova ako určený spoločný spravodajca výborov. Nech sa páči.